CELEX: 32021R0114
Language: ro
Date: 2020-09-25 00:00:00
Title: Regulamentul delegat (UE) 2021/114 al Comisiei din 25 septembrie 2020 de modificare a anexelor II și III la Regulamentul (UE) nr. 978/2012 al Parlamentului European și al Consiliului în ceea ce privește Armenia și Vietnamul

2.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 36/5
               
            
         REGULAMENTUL DELEGAT (UE) 2021/114 AL COMISIEI
         din 25 septembrie 2020
         de modificare a anexelor II și III la Regulamentul (UE) nr. 978/2012 al Parlamentului European și al Consiliului în ceea ce privește Armenia și Vietnamul
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (1), în special articolul 5 alineatul (3) și articolul 10 alineatul (5),
         întrucât:
         
                     (1)
                  
                  
                     Articolul 4 din Regulamentul (UE) nr. 978/2012 stabilește criteriile de acordare a preferințelor tarifare în temeiul regimului general al Sistemului generalizat de preferințe („SGP”).
                  
               
                     (2)
                  
                  
                     Regulamentul (UE) nr. 978/2012 prevede că o țară care a fost clasificată de Banca Mondială ca țară cu venituri mari sau medii-superioare timp de trei ani consecutiv sau o țară care beneficiază de un regim de acces preferențial pe piață, care implică aceleași preferințe tarifare sau mai favorabile decât în cazul SGP pentru vasta majoritate a schimburilor comerciale, nu poate să beneficieze de SGP.
                  
               
                     (3)
                  
                  
                     Lista țărilor care beneficiază de SGP este stabilită în anexa II la Regulamentul (UE) nr. 978/2012. În temeiul regulamentului respectiv, Comisiei îi revine obligația să revizuiască anexa II anual până la 1 ianuarie pentru a modifica statutul țărilor din listă în conformitate cu criteriile prevăzute la articolul 4 din regulamentul respectiv.
                  
               
                     (4)
                  
                  
                     În temeiul Regulamentului (UE) nr. 978/2012, țările și operatorii economici care beneficiază de SGP trebuie să dispună de suficient timp pentru o adaptare corespunzătoare la revizuirea statutului țării în raport cu SGP. Prin urmare, este necesar ca SGP să continue timp de un an de la data intrării în vigoare a deciziei de a elimina o țară beneficiară din lista țărilor care beneficiază de SGP în baza articolului 4 alineatul (1) litera (a) și timp de doi ani de la data aplicării unui regim de acces preferențial pe piață în baza articolului 4 alineatul (1) litera (b).
                  
               
                     (5)
                  
                  
                     Armenia a fost clasificată de Banca Mondială ca țară cu venituri medii-superioare în 2018, 2019 și 2020. Armenia nu mai îndeplinește condițiile pentru a fi țară beneficiară a SGP în conformitate cu articolul 4 alineatul (1) litera (a) din Regulamentul (UE) nr. 978/2012 și este necesar să fie eliminată din lista țărilor care beneficiază de SGP din anexa II la respectivul regulament începând cu 1 ianuarie 2022.
                  
               
                     (6)
                  
                  
                     Articolul 9 alineatul (1) din Regulamentul (UE) nr. 978/2012 prevede criteriile specifice de eligibilitate pentru acordarea de preferințe tarifare în cadrul regimului special de încurajare a dezvoltării sustenabile și a bunei guvernanțe („SGP+“) țărilor care beneficiază de SGP. Lista țărilor care beneficiază de SGP+ este stabilită în anexa III la Regulamentul (UE) nr. 978/2012.
                  
               
                     (7)
                  
                  
                     Ca urmare a faptului că nu mai este țară beneficiară a SGP începând cu 1 ianuarie 2022, este necesar ca Armenia să nu mai fie țară beneficiară nici a SGP+ în temeiul articolului 9 alineatul (1) din Regulamentul (UE) nr. 978/2012. În consecință, este necesar ca Armenia să fie eliminată din anexa III la respectivul regulament începând cu 1 ianuarie 2022.
                  
               
                     (8)
                  
                  
                     Un regim de acces preferențial pe piață a început să se aplice Vietnamului la 1 august 2020. În conformitate cu articolul 4 alineatul (1) litera (b) din Regulamentul (UE) nr. 978/2012, este necesar ca Vietnamul să fie eliminat și din anexa II la regulamentul respectiv. În conformitate cu situațiile precedente din cazuri comparabile și pentru a asigura securitatea juridică și a evita o sarcină administrativă nejustificată, este necesar ca eliminarea Vietnamului din anexa II să se aplice de la 1 ianuarie 2023,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 978/2012 se modifică după cum urmează:
            
                        1.
                     
                     
                        În anexa II, la rubrica „Țările care beneficiază de regimul general prevăzut la articolul 1 alineatul (2) litera (a)”, următoarele coduri alfabetice și țări corespunzătoare sunt eliminate din coloanele A și, respectiv, B:
                        
                                    (a)
                                 
                                 
                                    AM Armenia;
                                 
                              
                                    (b)
                                 
                                 
                                    VN Vietnam.
                                 
                              
                  
                        2.
                     
                     
                        În anexa III, din coloanele A și, respectiv, B se elimină următorul cod alfabetic și țara corespunzătoare:
                        AM Armenia
                     
                  
         
            Articolul 2
            Prezentul regulament intră în vigoare la 1 ianuarie 2021.
            Articolul 1 alineatul (1) litera (a) și articolul 1 alineatul (2) se aplică de la 1 ianuarie 2022.
            Articolul 1 alineatul (1) litera (b) se aplică de la 1 ianuarie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 septembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 303, 31.10.2012, p. 1.